**Előterjesztés**

**Szombathely Megyei Jogú Város Közgyűlése**

**Jogi és Társadalmi Kapcsolatok Bizottsága 2017. június 13-i ülésére**

**Javaslat a Berzsenyi Dániel Megyei és Városi Könyvtár, valamint a Savaria Megyei Hatókörű Városi Múzeum 2016. évi beszámolójának, továbbá 2017. évi munkatervének elfogadására**

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 45. § (5) bekezdése a megyei hatókörű városi múzeumok, valamint a 68.§ (3) bekezdése a megyei könyvtárak alapdokumentumaira vonatkozóan úgy rendelkezik, hogy azokat a miniszter előzetesen véleményezi. A Savaria Megyei Hatókörű Városi Múzeum (a továbbiakban: Múzeum), valamint a Berzsenyi Dániel Megyei és Városi Könyvtár (a továbbiakban: Könyvtár) az előírt követelményeknek megfelelően készítette el a 2016. évi beszámolóját és 2017. évi munkatervét, amelyek kézhezvétele az Emberi Erőforrások Minisztériuma (a továbbiakban: EMMI) részéről 2017. március 1. napján megtörtént.

A fent jelzett dokumentumokat - amelyek terjedelmükre való tekintettel kizárólag elektronikus úton kerülnek megküldésre - az előterjesztés mellékletei tartalmazzák az alábbiak szerint:

1. sz. melléklet: Múzeum 2016. évi szakmai beszámolója
2. sz. melléklet: Múzeum 2017. évi munkaterve
3. sz. melléklet: Könyvtár 2016. évi szakmai beszámolója
4. sz. melléklet: Könyvtár 2017. évi munkaterve
5. sz. melléklet: EMMI-véleményezés/Múzeum
6. sz. melléklet: EMMI-véleményezés/Könyvtár
7. **Az EMMI a Múzeum 2016. évi beszámolóját és 2017. évi munkatervét elfogadásra javasolja, egyúttal az alábbi észrevételeket, javaslatokat teszi:**

A Múzeum nemcsak Szombathely városában, hanem a megye egészében a kulturális értékközvetítés egyik fő letéteményese. Jelentős előrelépés, hogy a Kisfaludy S. u. 9. sz. alatti épület homlokzatának felújítása és a körülötte fekvő park revitalizációja megvalósult. A Múzeum népszerűségét a szigorú gazdálkodás ellenére sem veszítette el, a kiállításoknál egyre népszerűbbek a közművelődési nagyrendezvények és előadássorozatok. Az intézmény sikerágazata a múzeumpedagógiai tevékenység, kiemelendők az iskolás célcsoport számára kidolgozott programcsomagok. A Múzeum egyúttal elismerésre méltó pályázati tevékenységet is folytatott a 2016. évben.

Az állományvédelmi kezelések jelentős része megvalósult, az állományvédelmi felelősök munkája, továbbá az eddigi hibás leltározási gyakorlat felszámolása szintén figyelemre érdemes.

A szakemberhiány az EMMI álláspontja szerint a Kulturális Közfoglalkoztatási program kihasználásával és a saját humán erőforrás megfelelő átcsoportosításával kezelhető (pl. az ősnövénygyűjtemény egyedi azonosítása esetében).

A hatékony tudományos munkavégzés feltételei javultak, de a feszített munkavégzés miatt 2016-ban a munkatársak jelentős hányada nem tudott kutatónapot kivenni.

Az intézményi költségvetés 2016. évi csökkenése kihatott a tudományos munkavégzésre, illetve az intézmény szolgáltatói funkciójának előtérbe helyezésével csökkent a kutatásra szánt munkaidő és munkaerő mennyisége.

Javaslatok:

* Az Önkormányzat kezelje 2017. évben kiemelt feladatként az Állami Számvevőszék 2016. évi vizsgálata alapján elkészített intézkedési terv végrehajtását, az intézmény működési dokumentumainak és szabályzatainak felülvizsgálatát, valamint a felmerülő szervezeti, humánpolitikai kérdések rendezését - az intézmény folyamatos és rendeltetésszerű működése érdekében.
* Az intézmény tekintse át a küldetésnyilatkozatát, és szükség szerint aktualizálja.
* A megye területén állományvédelmi ellenőrzést folytató munkatárs munkaköri leírását szükség szerint - a hivatkozott feladattal - kiegészíteni szükséges
* A Múzeum alkossa meg a jövőjének, jövőképének tervezése érdekében az intézmény középtávú stratégiai és fejlesztési dokumentumát, amely helyzetelemzésen alapulva, jól definiált, hosszú távú célokat tűz ki, ezek eléréséhez eszközöket, erőforrásokat rendel, valamint rendelkezik a megvalósítás intézkedési tervéről, folyamatairól, módozatairól.
* Kiemelt fontosságú feladat a gyűjteményfejlesztési stratégia megalkotása, amely gyűjteményenként határozza meg a prioritásokat, célokat.
* A raktári kapacitás esetleges bővítésére vonatkozó lehetőségeket vizsgálni szükséges.
* Az intézmény elavult informatikai gépparkja gátolja még az ún. „házi” rendszerekben tárolt adattartalom közzétételét is, így a Digitális Jólét Program végrehajtásához való kapcsolódást. A digitalizálás nem járulékos eszköznek tekintendő, hanem egy olyan, a teljes múzeumi tevékenységet átfogó lehetőségnek, amely elősegíti a gyűjtemények feltárását, teljes körű hasznosulását, tehát a gyűjteményeket digitális szolgáltatás formájában is rendelkezésre kell bocsátani az intézménynek. Az EMMI szükségesnek tartja a már meglévő „házi” rendszerekben tárolt adattartalom azonnali felülvizsgálását és azok mielőbbi közzétételét a felhasználó-központú szemlélet megvalósulása érdekében. Javasolja egyúttal a Múzeum Digitális Stratégiájának kiegészítését, illetve az elfogadott stratégia megvalósítása érdekében az ütemezett végrehajtási tervet, a megadott szempontok szerint.

A 2017. évi munkaterv vállalásait az EMMI reálisnak értékelte.

1. **Az EMMI a Könyvtár 2016. évi beszámolóját és 2017. évi munkatervét elfogadásra javasolja, egyúttal az alábbi észrevételeket, javaslatokat teszi:**

A Könyvtár továbbra is jelentős szerepet tölt be a helyi társadalomban és a megye, valamint a régió kulturális életében, magas színvonalú és tartalmas információs, kulturális, tanulási és közösségi szolgáltatásokat biztosít.

2016. évben minden szolgáltatási mutató előrelépésről, bővülésről szólt. Nőtt a dokumentum-beszerzés aránya, jelentős növekedés tapasztalható a digitalizálás, valamint az elektronikus szolgáltatás területén is. Gyűjteményépítési folyamata pozitív, az intézmény által szervezett digitális kompetenciafejlesztési, információkeresési ismereteket nyújtó nem formális képzéseik, valamint résztvevőik száma is igen nagymértékben emelkedett. A közösségfejlesztésre vonatkozó tevékenységük és a határon átnyúló kapcsolataik egyaránt jelentősek. A szakmai létszám az országos átlaghoz képest igen alacsony, ám figyelemre méltóan magas az önkénteseik száma. Az elégedettség- és igénymérés eredménye is azt mutatja, hogy nagy hangsúlyt fektetnek a minőségirányítási tevékenységre.

A Közösségfejlesztésre vonatkozó tevékenységük figyelemre méltó. Rendezvényeik tematikája változatos, igényes, amely megmutatkozik a résztvevők számának növekedésében. A határon átnyúló kapcsolataik szintén jelentősek. Ahhoz, hogy a Könyvtár Szombathely város helytörténeti kutatásában, valamint a könyvtártudományi területen meghatározó szereplő lehessen, szükséges a tudományos munka hangsúlyosabbá jelenléte, amelyhez a jelenlegi szakmai állomány növelése szükséges. A Könyvtár a szakpolitikai célokat teljesítette. Gazdálkodása, pénzügyi tervezése stabil, kiegyensúlyozott.

Javaslatok:

* A személyi állomány megerősítése érdekében a Könyvtár egyeztessen a fenntartóval a szakmai létszám emelésére vonatkozóan, mert hosszú távon nem elfogadható az országos átlaghoz képest jóval alacsonyabb szakmai létszám.
* A képzések, rendezvények számának és népszerűségének, valamint a használati mutatók emelkedésének megőrzése.
* A Nemzeti Kulturális Alapon kívül egyéb pályázati források bevonása.
* További új partnerségek kialakítása, célzott marketing-kampánnyal új használók toborzása.

A munkatervre vonatkozóan az EMMI nem tett kiemelt javaslatot.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjék.

Szombathely, 2017. június „ ”

**/: Koczka Tibor :/**

**HATÁROZATI JAVASLAT**

**…../2017. (VI. 13.) JTK Biz. számú határozat**

1. Szombathely Megyei Jogú Város Közgyűlésének Jogi és Társadalmi Kapcsolatok Bizottsága a **„**Javaslat a Berzsenyi Dániel Megyei és Városi Könyvtár, valamint a Savaria Megyei Hatókörű Városi Múzeum 2016. évi beszámolójának, továbbá 2017. évi munkatervének elfogadására” című előterjesztést megtárgyalta, és - a dokumentumokat az előterjesztés melléklete szerinti tartalommal, az Emberi Erőforrások Minisztériuma véleményezésével együttesen - elfogadja.
2. A Bizottság - figyelembe véve az előterjesztés 6. sz. mellékletét képező miniszteri véleményben foglaltakat - javasolja a Közgyűlésnek, hogy vizsgálja meg a Berzsenyi Dániel Megyei és Városi Könyvtár szakmai létszámnövelésének lehetőségét.
3. A Bizottság - figyelembe véve az előterjesztés 5. sz. mellékletét képező miniszteri véleményben foglaltakat - javasolja a Közgyűlésnek, hogy vizsgálja meg a Savaria Megyei Hatókörű Városi Múzeum informatikai géppark-korszerűsítési lehetőségét.
4. A Bizottság - figyelembe véve az előterjesztés 5. sz. mellékletét képező miniszteri véleményben foglaltakat - felkéri a Savaria Megyei Hatókörű Városi Múzeum igazgatóját, hogy gondoskodjon az ún. „házi” rendszerekben tárolt adattartalmak felülvizsgálatáról és a közzététel lehetőségéről.

**Felelős:**  **Koczka Tibor alpolgármester**

**(Dr. Bencsics Enikő, az Egészségügyi és Közszolgálati Osztály vezetője,**

**Mester Ágnes, az Egészségügyi, Kulturális és Koordinációs Iroda vezetője)**

**Határidő: azonnal (1. pont vonatkozásában)**

**2017. szeptemberi Közgyűlés (2-3. pont vonatkozásában)**

**2017. augusztus 31. napja**